《寄题天目山房歌》
明代·张羽

昔卧香炉顶，□观山海图。东游拟拂华盖云，下瞰弱水窥蓬壶。

天公有目，何不在天，世传寄在兹山颠。两泓碧水涵霜镜，炯如双曈落天边。

天高听卑，视亦宜然。云有十二清虚之洞府，珠宫贝阙不可睹。

灵风飒飒卷飞雨，危石深林人上苦。盘涡转毂若雪山，青天际际响天鼓。

龙藏其中是耶非，但见神鱼作人舞。慎勿戏之逢彼怒，顷刻滂沱泪下土。

前年南昌仙，邀我望山雪。神宫玉女待我来，欲往从之路超越。

若人有仙骨，居与洞府邻。双童耕云种瑶草，石田自熟无冬春。

卧处烟霞飞枕席，醉里山花落酒巾。松风萝月朝复暮，坐见麻姑白发新。

我欲驾白鹿，共子攀云岑。请天开两目，照我一片冰雪之清心。

但恐此目不司视，如星有箕斗，不可簸与斟。且复临泽漱金碧，听我长歌金石音。

不然倒却池中水，酿作百斛之春酒，共君酣醉卧云林。

洪崖举手或相接，更结丹梯千万寻。

作者简介：张羽（1333－1385）元末明初文人。字来仪，更字附凤，号静居，浔阳（今江西九江）人，后移居吴兴（今浙江湖州），与高启、杨基、徐贲称为“吴中四杰”，又与高启、王行、徐贲等十人，人称“北郭十才子”，亦为明初十才子之一。官至太常丞，山水宗法米氏父子，诗作笔力雄放俊逸。张羽好著述，文辞精洁典雅，诗咏深思冶炼，朴实含华。书法纤婉有异趣，仿佛谢庄月赋。隶书效法韩择木、楷书临摹王羲之曹娥碑，虽未精极，却能离俗而入于雅。画山水法米氏父子及高克恭，笔力苍秀，品在方从义上。